钦定古今图书集成/明伦汇编/交谊典/第013卷 > 《思旧铭》〈有序〉北周·庾信
## 钦定古今图书集成/明伦汇编/交谊典/第013卷 > 《思旧铭》〈有序〉北周·庾信

岁在摄提，星居鹑首。梁故观宁侯萧永卒。呜呼哀哉！人之戚也，既非金石所移；士之悲也，宁有《春秋》之异？高台已倾，稷下有闻琴之泣；壮士一去，燕南有击筑之悲。项羽之晨起帐中，李陵之徘徊岐路，韩王孙之质赵，楚公子之留秦。无假穷秋，于时悲矣。况复鱼飞武库，预有弃甲之征；鸟伏翟泉，先见横流之肇。星纪吴亡，庚辰楚灭。纪侯大去，鄅子无归。原隰载驰，轘辕长别。甲裳失矣，艅皇弃焉。河倾酸枣，杞梓与樗栎俱流；海浅蓬莱，鱼鳖与蛟龙共尽。焚香复道，讵敛游魂；载酒属车，宁消愁气？芝兰萧艾之秋，形殊而共瘁；羽毛鳞介之怨，声异而俱哀。所谓天乎，乃曰苍苍之气；所谓地乎，其实“抟抟之土。” 怨之徒也，“何能感焉？” 雕残杀翮，无所假于风飙；零落春枯，不足烦于霜露。幕府昔开，贤俊翘首，为羁终岁，门人谢焉。至于东首告辞，西陵长往，山阳车马，望别郊门；颍川宾客，遥悲松路。嵇叔夜之山庭，尚多杨柳；王子猷之旧径，唯馀竹林。王孙葬地，方为长乐之宫；烈士埋魂，即是将军之墓。昔尝欢宴，风月留连，追忆平生，宛然心目。及乎垂翅秦川，关河羁旅，降乎悲谷之景，实有忧生之情。美酒酌焉，犹忆建业之水；鸣琴在操，终思华亭之鹤。重为此别。呜呼甚哉！麟亡星落，月死珠伤，瓶罄罍耻，芝焚蕙叹。所望钟沉德水，声出风云；剑没丰城，气存牛斗。潸然思旧，乃作《铭》云：

“风云上惨，舟壑潜移，骎骎霜露，君子先危。纪侯大去，
怀王不返。玉树长埋，风流遂远。荀伯旧县，庆封馀邑。
万里归魂，修门讵入。城连武库，山枕卢龙。思归道远，
返葬无从。徒留送雁，空靡长松。平陵之东，无复梧桐。
松声萧瑟，长起秋风。畴昔隆贵，提携语默。托情嵇阮，
风云相得。有酒如渑，终温且克。朝阳落凤，大野伤麟。”
佳城郁郁，流寓于秦。山阳相送，唯馀故人。孀机嫠纬，
独鹤孤鸾。闺深夜静，风高月寒。生平已矣，怀旧何期？
匣中弦绝，邻人笛悲。昔为幕府，今成穗帷。